oplag
Ordet "oplag" benyttes om de eksemplarer af en bog eller anden tryksag, hvis tekst og billeder er trykt fra den samme sats.
Hvis oplaget senere øges med eksemplarer fra samme sats, betegnes eksemplarerne som optryk eller som 2., 3. eller senere oplag. Første oplag af fx en bog vil derfor altid også være første udgave af bogen – en førsteudgave; men genoptrykkes den, vil genoptrykkene udgøre et nyt oplag.
Ændres typografien eller værkets udstyrelse (fx med en ny forlags-indbinding) så er der desværre en tradition for at kalde det en ny udgave, selv om den originale tekst og billedstoffet er uændret. Det er en fristende sprogbrug i markedsføringens øjemed, men det er vildledende for bogkøberne.
En "ny udgave" bør (ifølge dansk og international standard, DS/ISO 5127) betegne en publikation, hvis indhold er tekstmæssigt ændret i forhold til tidligere.